Frende Forsikring

Frende Forsikring er varemerket til et norsk forsikringskonsern med hovedkontor i Jonsvollskvartalet i Bergen. Konsernet består av morselskapet Frende Holding AS og datterselskapene Frende Skadeforsikring AS og Frende Livsforsikring AS. Eierne er 17 sparebanker, og den største enkeltaksjonæren er Sparebanken Vest.

Historie
Frende Forsikring ble startet i 2007 av fire sparebanker. Ideen om et felleseid forsikringsselskap var sådd allerede i 2004. Initiativtakeren var Fana Sparebank, en lokal bank i Bergen. Som alliansefri bank med vekstambisjoner var forsikring et av områdene banken så vekstmuligheter. Banken hadde ikke alene ressurser til å starte et eget forsikringsselskap. Det måtte eventuelt gjøres sammen med andre. 

Banken luftet derfor ideen om eget skadeforsikringsselskap for to andre sparebanker i januar 2005, henholdsvis Sparebanken Vest og Sparebanken Øst. Ideen slo ikke an, og tanken om å starte et nytt selskap ble lagt død – inntil videre. Fana Sparebank ga imidlertid ikke opp tanken, og i februar 2006 ble ideen tatt frem på ny. Denne gangen fikk banken positiv respons fra Sparebanken Vest, Sparebanken Øst og Helgeland Sparebank. 

I fellesskap begynte de fire bankene å bearbeide videre planer. Underveis ble det klart at det også måtte dannes et livsforsikringsselskap. Grunnen var at både Sparebanken Vest og Helgeland Sparebank hadde store porteføljer med livsforsikring og helhetstankegangen var fremtredende. Prosjektet ble derfor utvidet til også å gjelde livsforsikring.
Arbeidstittelen på det felles prosjektet var «Beta Forsikring», og i april 2007 ble beslutningen om å etablere to nye forsikringsselskap, et livselskap og et skadeselskap, offentliggjort. Selv om de fire bankene alene hadde mulighet til å etablere to nye forsikringsselskap, ble det tidlig signalisert at de gjerne ønsket flere uavhengige sparebanker med på eiersiden. 

Det ble besluttet at de nye selskapene skulle ha hovedkontor i Bergen og salget av forsikringer skulle foregå gjennom bankenes salgsnett. Ambisjonen var at forsikringsselskapene skulle være operative innen våren 2008, forutsatt at myndighetene ga konsesjon. 

I juni 2007 ble nøkkelpersonell i forsikringsselskapene ansatt, ledergrupper etablert og IT-systemer anskaffet. Produkttilbudet ble utviklet, og en rekrutteringsprosess for nær 100 medarbeidere ble iverksatt. Det norrøne navnet Frende Forsikring ble lansert i oktober 2007 etter at 409 navneforslag var vurdert .

Livsforsikringsselskapet fikk konsesjon fra Finansdepartementet 3. desember 2007 , og solgte sin første forsikring i desember 2007. Frende Skadeforsikring fikk konsesjon 24. januar 2008 , og solgte sine første produkter samme måned. I oktober 2009 startet salget av bedriftsprodukter, primært rettet mot SMB–markedet.

I februar 2015 ansatte styrene i Frende Forsikring ny felles administrerende direktør, Vegar Styve . Styreleder i selskapene er Jan Erik Kjerpeseth fra Sparebanken Vest.

Eiere og distributører 
27 lokale sparebanker og tidligere brannkasser er distributører for Frende Forsikring. De 17 eierbankene er:
Sparebanken Vest
Sparebanken Øst
Sparebanken Sogn og Fjordane
Sparebanken Sør
Luster Sparebank
Etne Sparebank
Haugesund Sparebank
Voss Sparebank
Skudesnes & Aakra Sparebank
Lillesands Sparebank
Spareskillingsbanken
Flekkefjord Sparebank
Fana Sparebank
Søgne og Greipstad Sparebank
Varig Orkla
Varig Hadeland
Varig Nordmøre

Nye eiere og landsdekkende distribusjon 
I 2014 kom Sparebanken Sogn og Fjordane inn som fjerde største eier med en aksjepost på ti prosent. For Frende betød dette at selskapet økte distribusjonen i et bankens geografiske område.  

Tidlig i 2014 etablerte Frende en egen franchisekanal, som et ledd i selskapets videre vekststrategi utenfor eierbankenes geografiske nedslagsområder. Per 1. mars 2015 var det gjennom de tre franchisetakerne Eser AS, Stormer AS og Manita AS etablert salgssentre i Bjugn, Bodø, Fauske, Finnsnes, Hamar, Harstad, Meløy, Moss, Namsos, Narvik, Stokmarknes, Svolvær, Tromsø, Trondheim, Trysil og Vinstra. All franchisevirksomhet ble avsluttet i 2020.

I juni 2017 ble det kjent at Norgesgruppen valgte Frende og etablerte Trumf Forsikring og dette samarbeidet varte ut 2021.

I 2018 solgte Fana Sparebank store deler av sine aksjer i Frende Holding og eier i 2020 bare 0,83% av Frende 

I januar 2021 gikk også Varig Hadeland Forsikring, Varig Orkla Forsikring og Varig Forsikring Nordmøre og Romsdal inn som eiere av Frende Holding. Samme år ble franchisekanalen avviklet. Dermed ble også samarbeidet med Trumf Forsikring og Norgesgruppen avsluttet etter fire år.  

25. oktober 2021 gikk LOKALBANK inn som distributører i Frende, med en intensjon om fremtidig eierandel på 6 prosent. LOKALBANK består av de ti tidligere Eika-bankene Askim & Spydeberg Sparebank, Drangedal Sparebank, Nidaros Sparebank, Selbu Sparebank, Sparebank 68 grader NORD, Sparebanken DIN, Stadsbygd Sparebank, Tolga-Os Sparebank, Ørland Sparebank, og Aasen Sparebank. 

Fra 1. januar 2022 er Helgeland Sparebank ute som eier og distributør for Frende, etter overgang til Sparebank1-alliansen som Sparebank1 Helgeland i 15. mars 2021.

Referanser

Eksterne lenker
 

Selskaper etablert i 2007
Norske forsikringsselskaper
Medlemmer i Finans Norge